次韵和賈仲武同諸公遊狼山
作者：劉弇
朝代：宋

paragraphs: 寒林羨朝暾，裸壤渴膏霂。
昔聞三神山，噴薄擅疑獨。
忽從六鼇頂，角起連天麓。
我欲追幽尋，筇龍跨飛竹。
呼吸沆瀣滋，六合歸蹂䠞。
苦恨弱羽短，彌年胸憤蓄。
朅來茲山遊，快甚焦得沃。
幽岐纚脩带，僵木披刳腹。
桐萼瑩圭姿，槐青收兔目。
蘭風遞孤爽，天半落芬馥。
捫蘿躡飛蹬，輕屣捷馳陸。
窮探初未已，肯憚岡岑複。
直欲駐頹陽，攬駕還若木。
主人山南公，白面鬢雙綠。
載酒邀我行，璀璨揮觥玉。
雄誇倚馬白，高謝言詩卜。
狄侯士林秀，智敏紛灸轂。
江夏拔俗標，天驥脫羈束。
合匝四座賓，匠手誰甘縮。
嗟予早不偶，投足祗取黷。
卑飛得海角，若畏官謗速。
樊籠一灑濯，便覺榮願足。
濫當新詩酬，奏雅慚終曲。
行將秣予馬，更約相追逐。